Source: http://www.iusinfo.si/DnevneVsebine/Novice.aspx?id=218829
Timestamp: 2018-09-25 09:32:50+00:00

Document:
IUS-INFO - Dnevne novice - Pred sodniki številni primeri gospodarskega kriminala
Pred sodniki številni primeri gospodarskega kriminala
Na slovenskih sodiščih so v novem tednu razpisane obravnave v številnih odmevnejših primerih domnevnega gospodarskega kriminala. Začelo se bo sojenje soobtoženim zlorabe položaja pri prodaji delnic Mladinske knjige, nadaljevali se bosta tudi sojenji v zadevi Hypo ter nekdanjima prvima damama Probanke Romani Pajenk in Milani Lah.
Začelo se bo sojenje zaradi domnevne zlorabe položaja pri prodaji delnic Mladinske knjige
Na Okrožnem sodišču v Ljubljani bo v četrtek prva glavna obravnava v sojenju nekdanjemu mariborskemu nadškofu Francu Krambergerju, nekdanjemu ekonomu mariborske nadškofije Mirku Krašovcu, nekdanjemu prvemu možu Etola Ivanu Fermetu ter nekdanjemu predsedniku uprave družbe za upravljanje NFD Stanislavu Valantu. Obtožnica jih bremeni obtožb o kaznivih dejanjih zlorabe položaja, domnevno storjenih pri prodaji delnic Mladinske knjige pred 14 leti. Predobravnavnega naroka se je udeležil le Valant, ki krivde ne priznava. Prav tako očitke zavračajo ostali soobtoženi.
Mariborska škofija je konec decembra 2003 od Krekove družbe pod svojim upravljanjem kupila 46.850 delnic Mladinske knjige po ceni 4800 tolarjev za delnico ter jih na isti dan prodala družbi Etol, ki jo je vodil Ferme, po ceni 7900 tolarjev za delnico. Podoben posel pa je sklenila v začetku februarja 2004. Takrat je od Krekove družbe po enaki ceni kupila 51.283 delnic Mladinske knjige in jih isti dan po enako dražji ceni prodala družbi za upravljanje NFD pod vodstvom Valanta, sicer dolgoletnega predsednika nadzornega sveta Etola.
Tožilstvo želi dokazati, da sta Kramberger in Krašovec z vednostjo uprav družb, ki sta delnice kupili, oškodovala druge lastnike Krekove družbe, ki bi lahko zaslužili več, oziroma kupce, ki bi za delnice lahko plačali manj. Valant je sicer v preteklosti že poudaril, da kupca delnic nikakor nista bila vpletena v domnevno sporne posle in se v ničemer nista dogovarjala z soobtoženima, ki jih sploh nista poznala.
V sojenju za umor igralca Gašperja Tiča dopolnitev izvedenskega mnenja ali zaključne besede
Na naslednji obravnavi v sojenju Stefanu Cakiću za smrt igralca Gašperja Tiča v torek bi že lahko slišali tudi zaključne besede strank. Minuli teden je namreč sodišče izčrpalo seznam oseb, ki jih je želelo zaslišati v tem primeru. Sodni senat mora sicer še odločiti o predlogu obrambe, naj izvedenec Inštituta za sodno medicino dopolni svoje mnenje o krvnih sledeh na kraju dogodka, kar je predlagal obdolženčev zagovornik Gorazd Fišer. V kolikor bo ta predlog zavrnilo, pa bi lahko sodnik Ciril Keršmanc sodbo izrekel še ta teden. Cakiću, ki na sodbo čaka v priporu, tožilstvo očita uboj igralca v stanju bistveno zmanjšane prištevnosti 18. junija lani v Ljubljani.
Sklici nekaterih drugih obravnav po izboru uredništva
PONEDELJEK, 16. aprila
8.30 sojenje Antonu Romihu, Božidarju Španu, Andreju Potočniku in Andreju Oblaku v zadevi Hypo; Okrožno sodišče v Ljubljani (sodnik Srečko Škerbec), razpravna dvorana 222
9.00 obravnava tožbe Splošne bolnišnice Jesenice, ki od nekdanjega direktorja Igorja Horvata ter njegove nekdanje pomočnice za zdravstveno nego Zdenke Kramar terja odškodnino zaradi povzročene škode; Delovno in socialno sodišče v Ljubljani, oddelek Kranj (sodnica Klavdija Ana Magič), soba 6
9.00 nadaljevanje sojenja Bojanu Kajfežu, obtoženemu umora 38-letnice v ljubljanskem Pržanu aprila 2017; Okrožno sodišče v Ljubljani (sodnik Marko Češnovar), razpravna dvorana 327
9.00 obravnava v tožbi nekdanje sodelavke Znanstveno-raziskovalnega središča Univerze na Primorskem Saše Pišot zoper univerzo zaradi odpovedi pogodbe o zaposlitvi; Delovno sodišče v Kopru (sodnica Dragica Umek), soba 133/I
9.30 nadaljevanje odškodninske tožbe DUTB proti nekdanji upravi Probanke v višini 1,1 milijona evrov; Okrožno sodišče v Mariboru (sodnica Sonja Novak), razpravna dvorana 140
12.00 obravnava v tožbi nekdanje sodelavke Znanstveno-raziskovalnega središča Univerze na Primorskem Helene Motoh zoper univerzo zaradi odpovedi pogodbe o zaposlitvi; Delovno sodišče v Kopru (sodnica Dragica Umek), soba 133/I
TOREK, 17. aprila
9.00 nadaljevanje sojenja Stefanu Cakiću, ki mu obtožnica očita uboj igralca Gašperja Tiča v stanju bistveno zmanjšane prištevnosti; Okrožno sodišče v Ljubljani (sodnik Ciril Keršmanc), razpravna dvorana 222
9.00 nadaljevanje sojenja zoper Gašperja Pavliča in Jako Flisa zaradi obtožb o poskusu uboja taksista v Domžalah 19. marca 2016; Okrožno sodišče v Ljubljani (sodnica Polona Herman), razpravna dvorana 118
10.00 nadaljevanje sojenja predsedniku mariborskega delovnega sodišča Stanku Omerzuju zaradi obtožb o zalezovanju; Okrajno sodišče v Mariboru (sodnica Karmen Krajnc), razpravna dvorana 1.1.
12.30 obravnava tožbe nekdanje direktorice Študentskih domov Astrid Prašnikar proti Univerzi na Primorskem zaradi domnevne nezakonitosti odpovedi zaposlitve; Delovno sodišče v Kopru (sodnica Marinela Maras), soba 133/I.
SREDA, 18. aprila
8.30 nadaljevanje sojenja Rajku Sjekloči, Doroteji Sjekloča in Matjažu Buncu zaradi obtožb o kaznivih dejanjih poslovne goljufije in overitev lažne vsebine v povezavi z načrtovanim medicinsinskim centrom v Šmartnem pri Cerkljah na Gorenjskem; Okrožno sodišče v Kranju (sodnica Andrijana Ahačič), razpravna dvorana 121
8.30 nadaljevanje sojenja zoper zakonca Damirja in Fikreto Porić, ki ju obtožnica bremeni trgovine z ljudmi, ker naj bi izkoriščala ženske z območja nekdanje Jugoslavije za služabnice; Okrožno sodišče v Ljubljani (sodnik Srečko Škerbec), razpravna dvorana 327
9.00 nadaljevanje sojenja nekdanjemu lastniku Tosame Boštjanu Nagodetu ter nekdanji članici nadzornega sveta v tiskarni MKT Print Nives Dodič zaradi očitkov o zlorabi položaja; Okrožno sodišče v Ljubljani (sodnica Sinja Božičnik), razpravna dvorana 18
10.00 nadaljevanje sojenja Primožu Burgerju, ki je obtožen zalezovanja mladoletnice in prikazovanja, izdelave, posesti in posredovanja pornografskega gradiva, Okrožno sodišče v Ljubljani (sodnica Deja Kozjek), Razpravna dvorana 319
ČETRTEK, 19. aprila
9.00 sojenje Francu Krambergerju, Mirku Krašovcu, Ivanu Fermetu in Stanislavu Valantu zaradi obtožb o zlorabi položaja pri prodaji delnic Mladinske knjige; Okrožno sodišče v Ljubljani (sodnica Vladislava Lunder), razpravna dvorana 327
9.00 nadaljevanje ponovljenega sojenja Milanu Trivkoviću, obtoženemu sodelovanja v hudodelski združbi, ki naj bi junija 2014 ugrabila in do smrti mučila Zorico Škrbić; Okrožno sodišče v Ljubljani (sodnica Barbara Črešnar Debeljak), razpravna dvorana 222
9.00 nadaljevanje sojenja velenjskemu podjetniku Tomažu Ročniku in nekdanji direktorici podjetja Klasje Dragici Veršič zaradi domnevnega oškodovanja podjetja, Okrožno sodišče Celje (sodnica Ingrid Lešnik), razpravna dvorana 209
9.00 predobravnavni narok za domnevno kriminalno združbo iz odmevne kriminalistične akcije oktobra 2016, ki naj bi se ukvarjala s preprodajo drog, orožja in ponarejanjem denarja; Okrožno sodišče v Ljubljani (sodnica Lea Habjanič), razpravna dvorana 30
9.00 nadaljevanje sojenja v zadevi Kobra; Okrožno sodišče v Kopru (sodnica Tatjana Pavlovec), razpravna dvorana 120
12.30 nadaljevanje obravnave tožbe Komisije za preprečevanje korupcije zoper nekdanjo namestnico predsednika KPK Almo Sedlar, od katere komisija terja povračilo 712 evrov potnih stroškov; Delovno in socialno sodišče v Ljubljani (sodnica Marija Janko), soba 2/I
PETEK, 20. aprila
8.15 sojenje Antonu Romihu, Božidarju Španu, Andreju Potočniku in Andreju Oblaku v zadevi Hypo; Okrožno sodišče v Ljubljani (sodnik Srečko Škerbec), razpravna dvorana 222
9.00 nadaljevanje ponovljenega sojenja koprskemu županu Borisu Popoviču in soobtoženima v zadevi Serming; Okrožno sodišče v Kopru (sodnica Meri Mikac), razpravna dvorana 153
9.30 nadaljevanje sojenja nekdanjima prvima damama Probanke Romani Pajenk in Milani Lah zaradi obtožb o poslovni goljufiji; Okrožno sodišče v Mariboru (sodnica Barbara Nerat); razpravna dvorana 28
Ljubljana, 15. aprila (STA) - Vir: Spletne strani slovenskih sodišč v petek, 13. aprila, do 12. ure. Za morebitne naknadne preklice oziroma preložitve obravnav STA ne odgovarja.

References: sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče 
 sodišče